

בס"ד, ג' בשבט התשע"ט

מילים מתנועעות ברוח[footnoteRef:0] [0:  השיח על שפה ותרגום, חשיבותו מרובה.
נפתח את הלימוד היום בהתבוננות בעל גבולות השפה בין הרב שג"ר לעמוס עוז. בכנס שהתקיים לפני 28 שנים.
אח"כ נתבונן בפרשנות הרב שג"ר לתורה י"ט של ר' נחמן בדברים על הצדיק שצריך לתווך בין הקדושה לבין שפת החול. 
עיקר נשגבותו של לשון הקודש נובע מעצם היותו, כשפה שמטרימה את התודעה ואת המשמעות. אדם קורא פסוק בתנ"ך בלשון הקודש וחש ש'זה זה'. לכול עם יש טקסטים קאנוניים שערכם בעתיקותם כמכונני ומעצבי זהות. 
נדבר על תרגום שמתיימר למשמעות. 
בהקשר הזה נתבונן ב'שלוש הנשים' שמסמלות אצל ר' נחמן את היחס שבין שפה לתרגום, ואת מקומו של הצדיק בהקשר הזה, שיכול לתרגם בלי לפגום, ולהפוך 'שפה קדושה' ל 'שפה אנושית חולית': יכולתו של הצדיק לדבר בשפת הקודש היא בעצם יכולתו לחולל דיבור אלוקי, דיבור הבורא עולמות; יכולתו לתרגם דיבור זה היא למעשה יכולת להיות מודע למקומות הנמוכים, למקומות של החולין, ולהביא אליהם את הנוכחות האלוקית. 
הנקודה הנוספת תעסוק בחלום כתרגום ובדמותו של יוסף מפענח החלומות בתיאור של ר' נחמן.
אם נספיק – נקרא התכתבות של שיח זהויות וגבולות הזהות, ביני לבין יוכי ברנדס
] 

מפגש 13 עם חבורת 'בתורתו יהגה'

[bookmark: _gjdgxs]הרב שג"ר ועמוס עוז – שיח על גבולות היהדות והשפה
דברים שפורסמו במוסף שבת, בעקבות כנס שהתקיים במסגרת 'מעלה' בתשנ"א 1991
הרב שג"ר: "מה שמאפשר מבחינתי את הרב-שיח הזה הוא עצם העובדה שהמחלוקת שהתגלעה כאן בין הרב ליכטנשטיין לבין עמוס עוז היא מחלוקת שמתנהלת בתוכי אצלי. כשבאים אלי תלמידים צעירים ושואלים אותי אם מותר לקרוא את עמוס עוז, אני אומר להם - תקראו, אבל מתוך הרגשת חטא. מה אני מתכוון לומר? שיש כאן קרע שאי-אפשר לטשטש אותו, ומה שעמוס מציע לנו להחליף את ההלכה בתרבות וכן הלאה, הרי זה מסוג הפיתויים שאם נקבל אותו, סופו לזלזל בנו. אזי הוא יאמר שהרב שך הוא הדתי האמיתי, ושאנחנו הפכנו להיות מין טיפוסים בינוניים מהוהים שאינם מייצגים עוד את הדתיות האותנטית... 
על כל פנים, אני מוכרח להודות שאני קצת קצר רוח בדיון אינטלקטואלי בנוסח כזה. כל הערב יש לי הרגשה שמנסים להכתיב לי את גבולות התרבות שלי. כאילו שאני איזשהו צופה שאפשר לקבע אותו בגבולות, נאמר, ברנר-גורדון.

"לכן אומר פה בריש גלי שההלכה היא לגבינו אותו כובד אינסופי שיש בדת ובאמונה. היא הנקודה הקשה של הדת, היא הגרעין של האמונה. וכשאתה מנסה להחליף את ההלכה במונחים של תרבות, הרי שהחסרת את העיקר מן הספר. יהודי דתי-לאומי בלי גרעין חרדי מפסיק להיות דתי. יחד עם זאת אצל הדתי-הלאומי גם התרבות האנושית היא בית. במובן מסוים היא מהווה עבורו בית לא פחות מאשר התורה. ההזדהות שיש לו איתה איננה הזדהות חיצונית, איזו קליפה חיצונית, אלא היא משקפת ערכים דתיים. היא איננה אותה דתיות המשתקפת בהוויה של התורה, של המצוות, בהוויה היהודית האינטנסיבית, אבל היא משקפת לגביו דתיות לא פחות עמוקה ואינסופית מאשר הדתיות שבתורה ובמצוות. ומה שאמרתי לתלמידים לקרוא את עמוס עוז מתוך הרגשת חטא מבטא לגבינו איזושהי מציאות קיומית. רוצה לומר: למרות שאני לא מקדש את הדיאלקטיקה, ואפילו לא רואה בה מצב רצוי, אני נדחה מאוד מפני הרמוניזציה תפלה, שטחית, מתקתקה, של תורה ומצוות ואנושיות. לגבי דידי זאת סתירה, זאת מחלוקת, זאת התנגשות, ודווקא הדבר הזה הוא שמאפשר לי לשוחח איתך. 

"ואני רוצה להעיר משהו: נדמה לי שהתרבות החילונית היום גולשת לכיוונים כאלה, שלאט לאט היא בורחת ממני. כשהייתי ילד וגרתי בשכונה שהייתה אז מעורבת - קרית משה - כל החברים שלי היו חילונים ואף על פי כן לא הייתה לי הרגשה של פער, מפני שהחילוניות הייתה אז בעלת גוון אחר לגמרי. בעצם לא הייתה לי בכלל הרגשה של הבדל, של פער ביני לבין החבר החילוני. מצד אחד היה לי טבעי שהשכן עושה מה שהוא עושה, ומצד שני כשאותו שכן ירד עם סיגריה ונתקל פתאום באבא שלי הוא הסתיר אותה. לא משום שהוא פחד ממנו או שהוא התבייש, אלא כאיזושהי מחווה נימוסית. אבל היום החילוניות נסחפת לאיזשהו כיוון שאינו מאפשר דו-קיום. היום אני כבר מנוע מלגור בשכונה חילונית משום שכל האווירה, כל התרבות, כל שטיפת המכוניות, כל הוויית החיים - היא כזאת, שאני לא יכול לחיות בה את השבת מתוך קדושה. 

"אגב, תהליך דומה התרחש גם בתפיסה הדתית עצמה. החרדיות נוסח 'דגל התורה' היא בעצם תופעה מודרנית. האנשים הללו שייכים בהווייתם לתרבות החילונית, אך הלבישו על עצמם כיפה שחורה. הקשר ביני לבין הרב שך הוא הרבה יותר הדוק מאשר הקשר בינם לבין הרב שך, משום שאני לומד מספריו ואני מזדהה איתם. סגנון הדיבור החילוני שלהם הוא מסוג כזה, שלפי דעתי, אין שום קשר עמוק ופנימי בינם לבין הרב הגאון הליטאי. 

"אבל נחזור לחילוניים. המסקנה החברתית שאני מסיק היא שהמדינה שאתם רוצים לבנות כאן, היא מדינה שאני לא יכול להזדהות איתה. צעיר דתי-לאומי שהולך היום לצבא עדיין מרגיש שהדבר קשור לעולם הדתי שלו, אבל אם המדינה תקבל אט-אט את אותם צבעים וגוונים שאתם רוצים לצבוע אותם, אז לגביו זה יהיה כמו ללכת, חלילה, לצבא האמריקני. הציבור הדתי-לאומי יכול איכשהו לחיות עם תרבות חילונית בנוסח גורדון ואפילו במובן מסוים בנוסח ברנר, אבל לא עם התרבות שהחילוניות העכשווית נסחפת אליה בעוז...

הרב שג"ר על לשון הקודש, לשון העכו"ם, התרגום
שיעורים על ליקוטי מוהר"ן ח"א תורה י"ט עמ' 220
ד. כוחו של תרגום
עם זאת, רבי נחמן מדגיש גם את יכולתו של הצדיק לתרגם את דבריו ללשון אחרת: יכולתו של הצדיק לדבר בשפת הקודש היא בעצם יכולתו לחולל דיבור אלוקי, דיבור הבורא עולמות; יכולתו לתרגם דיבור זה היא למעשה יכולת להיות מודע למקומות הנמוכים, למקומות של החולין, ולהביא אליהם את הנוכחות האלוקית. 
וְדַע, שֶׁאֵשֶׁת כְּסִילוּת הַזֹּאת שֶׁהוּא כְּלָלוּת הָרָע שֶׁל שִׁבְעִים לָשׁוֹן, אִי אֶפְשָׁר לָהֶם לִינֹק מֵאִשָּׁה חֲכָמָה מִלְּשׁוֹן הַקֹּדֶשׁ הַנַּ"ל אֶלָּא עַל יְדֵי בְּחִינַת 'עֵץ הַדַּעַת טוֹב וָרָע' (בראשית ב) שֶׁעַל יָדוֹ הוּא מְפַתֶּה אֶת הַלְּשׁוֹן הַקֹּדֶשׁ וּמֵטִיל בָּהּ זֻהֲמָא. וְעֵץ הַדַּעַת טוֹב וָרָע זֶה לְשׁוֹן תַּרְגּוּם, שֶׁהוּא אֶמְצָעִי בֵּין לְשׁוֹן הַקֹּדֶשׁ וּבֵין לָשׁוֹן שֶׁל שִׁבְעִין עֲמָמִין, לְשׁוֹן תַּרְגּוּם הוּא בְּחִינַת 'אִשָּׁה מַשְׂכָּלֶת' (משלי יט) בְּחִינַת 'מַשְׂכִּיל עַל יְדֵי תֻּרְגְּמָן' (פסחים קיז)...
בהמשך דבריו בתורה זו, לאחר תיאור השוני בין השפה העברית, לשון הקודש, המזוהה עם 'אשה חכמה', לבין שבעים הלשונות המכונים 'אשת כסילות', מתאר רבי נחמן את הממוצע והוא התרגום. לדבריו יש בתרגום ממד של טוב וממד של רע, שהרי הוא המאפשר, מחד, את התגברות הרע, ומאידך את תהליך התיקון. היכולת לבטא רעיונות של שפת הקודש בשפת תרגום מביאה, בסופו של דבר, להשלמתם. אנסה להבהיר את פוטנציאל התיקון של התרגום וגם את השוואת התרגום לבחינת 'אשה משכלת'. לשון הקודש בטהרתה היא השפה הדתית שבה אנו לומדים את התורה. לדוגמא כאשר אתה לומד את תורת חסידות חב"ד בלשון חב"ד, או את תורת ברסלב בשפת ברסלב, או אפילו גמרא בשפת הגמרא, וקבלה בלשון המקובלים, הרי הנך ספון בלשון הקודש כהווייתה. אולם לפי רבי נחמן הצדיק האמתי נבחן דווקא ביכולת התרגום שלו. התרגום בהקשר זה משמעותו לימוד ברסלב, או גמרא, בשפה 'חילונית'. 
ללשון התרגום תפקיד כפול: מצד אחד היא מפְרה את לשון הקודש ומצד שני היא מחלנת אותה. לדוגמא, הסברת מושגים של אמונה בשפה חילונית, מסייעת לצייר אותם במתכונת ממשית ומשכנעת, מפני ששימוש במונחים של חול מסייע לתפוס את האור האלוקי כמהות אובייקטיבית בעולם. בעולמנו, דווקא התרגום של לשון הקודש ללשון החול מקנה אמינות לרעיונות של הקודש. 
רעיון זה יכול להתבאר בעזרת השוואה למפעלו של הראי"ה קוק; בעיני זו דוגמא טובה למהלך התרגום שתיארתי. הרב רצה לחלץ את התורה מהחוקיות האימננטית המשייכת אותה לחברה מסוימת, מתוך שאיפה להביאה למרחב של אובייקטיביות, המקנה לאמונה את האקטואליות שלה. נראה לי שלכך התכוון הרב קוק בדברו על 'תורת ארץ ישראל' ועל גילוי תורת הנסתר כמה שיחדש את החיים הדתיים. מגמתו הייתה לא להשאיר את הקודש במעגל סגור, אלא להעניק ללשון הקודש את הפתיחות, את המרחב, ואת המגע עם המציאות באמצעות תרגומה ללשון חולין, הלשון ההגותית של דורו. ניתן לומר כי בעזרת תרגום זה משיג הרב קוק שני דברים: ראשית, הוא מרחיב ומעמיק את התורה עצמה, כפי שהסברנו; ושנית, הוא מאפשר לאנשים העומדים מחוץ לעולם הקדושה (ואולי גם אנו בציונות הדתית נמצאים במקום שכזה) אפשרות לינוק ממנה.[footnoteRef:1] כפי שבסיפורו של רבי נחמן על ה'הינדיק' המתאר את בן המלך שחשב שהוא תרנגול הודו, ודרך הריפוי שלו הייתה ללמדו שגם תרנגול הודו יכול להתנהג כאדם, כך בעבור מי שמצוי בעולם של חול, יש להוריד את התורה לעולמו ולא לנסות 'להוציאו מתחת השולחן'.[footnoteRef:2]  [1:  ראו לדוגמא שמונה קבצים, ירושלים תשנ"ט, ג, קובץ ו, פסקה כג, עמ' יא; שם, קובץ ז, פסקה סב, עמ' קנד; בנוסף ראו א, קובץ א, פסקה רכז, שם, עמ' פז. התייחסות ביקורתית של הרב קוק לתרגום (ואזכור הגימטריא לתרדמה) ראו בדבריו הבאים: 'רזים צריכים להיות מוסברים ומובנים על ידי רזים דווקא, ולא על ידי דברים גלויים. וזוהי השיטה הטבעית של גילויי האמתיות שהיא נעלה באין ערוך משיטת התרגום, שהוא בגימטריא תרדמה...' (אורות הקודש, ירושלים תשמ"ה, א, עמ' קח). נראה שבהבנתו של רבי נחמן התרדמה אינה רק בעיה אלא טמון בה יתרון, וראו דוגמא נוספת לכך בשיעור על תורה לה בכרך ב. ]  [2:  המשל מההינדיק, מובא בספרו של רבי אברהם חזן, כוכבי אור, ירושלים תשל"ב, עמ' רכז–רכח. מעשה זה מבטא גם את הרעיון כי האתגר שלנו כיום הוא לקיים תורה ומצוות גם מתוך ההקשר החילוני, ואכמ"ל.] 

אפשר להדגים זאת ביתר חריפות בעזרת פן מסוים במלאכת התרגום של הרב קוק, והוא יחס תורתו אל הקבלה. הרב צבי יהודה קוק, בנו של הרב, דן עם הרב יעקב משה חרל"פ, תלמידו המובהק (דיון שהתקיים כאשר הראי"ה עצמו עדיין היה בין החיים), בשאלה אם צריך לדבר את הרזים (תורת הקבלה) בשפת הרזים, או שמא לעשות מה שבעצם עשה הרב קוק בכתביו, דהיינו לתרגם אותם לשפה בהירה ופשוטה שהממד הקבלי בה אינו גלוי כי אם נסתר.[footnoteRef:3] כתיבתו של הרב קוק רוויה במינוחים קבליים ובספריו משוקעים מושגים רבים שמקורם בתורת הקבלה, אבל במקומות רבים הוא תרגם את השפה הקבלית לרעיונות שגם אנשים שאינם מצויים בתורת הקבלה יכולים להבין. לפי הבנתי את דברי רבי נחמן, זוהי למעשה מלאכת התרגום. ואכן, לעיתים קרובות אנו רואים שכדי שתורת הקבלה תקבל את העושר, העומק, המעוף וההשראה שלה, היא זקוקה ללשון התרגום. מובן שהמפעל של הרב קוק יכול להדגים את הבעייתיות שבמהלך זה, כיוון שהתרגום עלול לחלן את עולם הקודש ולהשאירו בעולם של חול. [3:  אצטט חלק ממכתבו של הרב צבי יהודה לרב חרל"פ: '...ועל דרך גילוי סתרי תורה, שכתב מזה בדבריו לכ"ק אאמו"ר שליט"א, כפי ששמעתי מתוך דברי כאאמו"ר גאון עוזנו שליט"א איננו מסכים לגמרי לדבריו בזה. אני הקטן לדידי אומר לכבוד תורתו, מחמל נפשי שליט"א: בהסברה פופולרית נרחבת לבני הדור בוודאי אין להשאיר את כל השמות והכינויים המיוחדים ללשון הסתרים כמו שהם, וללכת בעקבותיהם בדרך עבודת הסברת הרעיונות הכללית – כמו שהם. וגם בהסברה נרחבת זו נבלעים אגב אורחא באורי השמות וכינויים, למען דעת גודל ערך ספרי הסתרים וחכמי קודש וסתר. כן הוא בכמה מקומות בדברי כאאמו"ר שליט"א. וכן מצאתי גם בכמה מקומות בדברי הסופר בר טוביה. בהפך, לאנשי הסגולה השקועים ועסוקים בחכמה המופשטת בהיגיון דעת אלוקים, אע"פ שגם להם צריכה ההסברה הרחבה והעמוקה עם הבירור השכלי ורוממות הרוח הפנימי, ראוי ונכון בעיקר ללמוד – אחרי היכנסם לטרקלין – דווקא באותם הלשונות והסגנונות והמילות המקובלים, אשר הם יישארו בצביונם תמיד לעולם, בעושר יפי רוח הקדושה הפנימית הגנוזה בהם...' (צמח צבי - איגרות מאת הרב ר' צבי יהודה הכהן קוק זצ"ל, ירושלים, תשנ"א, עמ' לב).] 

אכן ניתן לראות את מלאכת התרגום בנקל בעמדתו של רבי נחמן: הוא הרי בוחר לספר סיפורים ואינו מסתפק בדרשות תורניות בפני חסידיו. בנוסף לכך, הוא משתמש במושגים קבליים ונותן להם תרגום במתכונת של פרשנות חסידית נפשית ולעיתים קיומית. נכון שהמרחק בין התחומים אצלו קטן יותר מאשר אצלנו, אך גם הוא לקח את הנוסחאות הקבליות והביא אותן לעולמו ולעולמם של חסידיו. עם זאת, מבחינתנו כיום, תורתו של רבי נחמן איננה בהכרח תרגום של תורת הקבלה, אלא היא עצמה הפכה להיות עבורנו ללשון הקודש המצריכה תרגום, כך שהתרגום הפך להיות מקור, ואנו נזקקים ללשון תרגום נוספת בכדי להבין את דבריו במתכונת שיהיו בה עוצמה וחיוניות. אמנם, כנאמר לעיל, השימוש בתרגום עלול להרוס את לשון הקודש ולהורידה מטה, וללא ספק ישנם דברים שהולכים לאיבוד בתרגום. לכן אני חושב שנדרשת אינטראקציה בין שתי השפות, בין שפת הקודש לבין שפת התרגום. לדוגמא, מי שמדבר רק בלשון הקודש, יש בכך קדושה חזקה ועוצמה גדולה, כמו שיעורו של הרב קעניג מחסידי ברסלב על סיפורי מעשיות בשבת בבוקר; הרב קעניג מלמד את סיפוריו של רבי נחמן בדבקות ובקדושה בשפה ברסלבית פנימית. מסיבה זו זהו אמנם שיעור שיש בו חן והוא נוגע בלב שומעיו, אך עם זאת כשאני שומע אותו, יש לי תחושה שחסר הממד המוחצן, שמעניק ללימוד ברק ועניין. דומה שבלי הממד של שפת עכו"ם, שפה חיצונית לקודש, לשון הקודש עלולה לגלוש לאפרוריות. רבי נחמן עצמו נמצא בתוך עמדה של תרגום, ומכאן הלהט שבדבריו והברק הטמון באישיותו ובדרשותיו; שיעור בהגותו של הרב קעניג, לעומת זאת, משמר את 'לשון הקודש'; הוא נאמן לתורת רבו (ובעבורו היא כמובן 'לשון הקודש'), אבל מצד שני אינו נמצא במקום שבו רבי נחמן עצמו היה מצוי, והוא המקום של התרגום. בתרגום אנו אמנם מאבדים משהו, אך גם מרוויחים. 
האם התרגום הוא בדיעבד, רק לאלה שנפלו למקומות הנמוכים, או שזהו מהלך לכתחילאי? שאלה זו אינה רלוונטית בעבורנו, משום שלנו אין אפשרות אחרת, אין לנו ברירה אלא לתרגם אם אנו רוצים להפוך את התורה שאנו לומדים לתורת חיים. השאלה שצריך כל אדם ולומד לשאול היא מהו מקומו. לדוגמא, כפי הנראה לא נוכל ללמוד את כתבי רבי נחמן כפי שלומדם ומלמדם הרב קעניג בשיעוריו. אם ננסה לעשות זאת, אנו עלולים להיוותר עם חיקוי גרוע שלא יצליח לגעת במהות הדברים. מצד שני, ייתכן שברסלבר לא יחוש את החיסרון שבהישארות בעולם של לשון הקודש. יחד עם זאת ראוי גם לשים לב לכך שלא כל לשון חוץ־תורנית ראויה לשמש כלשון תרגום. הלשון האקדמית אינה בהכרח לשון תרגום, משום שלעיתים היא מוחצנת, ואינה מסוגלת להפרות את לשון הקודש אלא לצמצמה. אמנם פה ושם משהו מבליח, אך ברוב המקרים היא אינה כשירה להביע את עולם הקודש.

ד–ה. התרגום והחלום
'...וְיוֹסֵף, עַל יְדֵי שֶׁהָיָה לוֹ שְׁלֵמוּת לְשׁוֹן הַקֹּדֶשׁ עַל יְדֵי זֶה הָיָה יָכוֹל לְפַשַּׁר חֶלְמִין. כִּי עִקַּר הַחֲלוֹם הוּא בְּשֵׁנָה, הַיְנוּ בְּתַרְדֵּמָה, וּשְׁלֵמוּת לְשׁוֹן הַקֹּדֶשׁ הוּא עַל יְדֵי תַּרְדֵּמָה שֶׁהוּא בְּחִינַת תַּרְגּוּם כַּנַּ"ל.
וְעַל כֵּן יוֹסֵף... הָיָה יוֹדֵעַ לְפַשֵּׁר חֶלְמִין שֶׁבַּתַרְדֵּמָה כִּי זָכָה לְבָרֵר אֶת בְּחִינַת לְשׁוֹן הַתַּרְגּוּם אֶת בְּחִינַת הַתַּרְדֵּמָה, דְּהַיְנוּ לְהַעֲלוֹת הַטּוֹב שֶׁבּוֹ לִלְשׁוֹן הַקֹּדֶשׁ וּלְהַפִּיל הָרָע שֶׁבּוֹ שֶׁזֶּהוּ בְּחִינַת שְׁלֵמוּת לְשׁוֹן הַקֹּדֶשׁ עַל יְדֵי לְשׁוֹן תַּרְגּוּם כַּנַּ"ל... כִּי הָיָה יוֹדֵעַ לְבָרֵר הַטּוֹב וְהָאֱמֶת שֶׁיֵּשׁ בְּהַחֲלוֹם. 
וְזֶה בְּחִינַת מִקְרֵה לַיְלָה שֶׁהָרוּחַ סְעָרָה הַיְנוּ הָרוּחַ שְׁטוּת הַיְנוּ הַשִּׁבְעִים לָשׁוֹן עוֹלֶה עַל יְדֵי תַּרְגּוּם עַל יְדֵי תַּרְדֵּמָה עַל יְדֵי שֵׁנָה וְיוֹנֵק מִלְּשׁוֹן הַקֹּדֶשׁ, מֵרוּחַ הַקֹּדֶשׁ, מִבְּרִית קֹדֶשׁ, כִּי מִי שֶׁיֵּשׁ לוֹ שְׁלֵמוּת לְשׁוֹן הַקֹּדֶשׁ מְקָרֵר אֶת חֲמִימוּתוֹ בִּלְשׁוֹן הַקֹּדֶשׁ...'
בהמשך דבריו לאחר שהוא מקשר בין התרגום לבין האשה המשכלת, ממשיך רבי נחמן ומזהה בין לשון התרגום לבין חלום המתרחש בשעת השינה, וזאת לאור דברי האר"י המזהים בין תרגום לתרדמה בשל היותם זהים בסכומם בגימטריה. אם כן, חלומותיו של האדם הם לשון תרגום, הווי אומר תרגום של הנעשה בנפשו פנימה. רבי נחמן קושר בין החלום לבין הפן המיני שבאשת הזנונים, המסומלת על ידי לשונות העכו"ם, שאותו יש לתקן. הוא מביא הסבר לזיקה זו דרך הצגת דיוקנו של יוסף הצדיק, שנודע כמי שיכול לפתור חלומות ויחד עם זאת מייצג את ספירת היסוד – ספירת הצדיק המתבטאת בשלמות הדיבור.
ניתן לבאר את הקישור בין תרגום לבין חלום, וביניהם לבין שמירת הברית ודיוקנו של יוסף הצדיק היודע לפתור חלומות, בעזרת טענתו של פרויד כי הלא־מודע, המתבטא בין השאר במשאלות הליבידו (המוגדר על ידו כדחף המיני של האדם, שהוא המקור לאנרגיה הנפשית שלו והמניע המרכזי להתנהגותו), מופיע באופן מיוחד בחלום, בעוד שבדיבור היומיומי שלנו נוכחותו מעומעמת ביותר בשל הצנזורה של המודעות. נוכחותה של המיניות היא הגורם המטמא את הדיבור, אך גם הגורם המחיה אותו, המחולל אנרגיה חיונית הבאה לידי ביטוי במילות האדם. אמנם אצל פרויד המקור של חיוניות האדם הוא מה שמתרחש באופן כאוטי וליבידיאני בנפשו פנימה, והחלום מתרגם זאת על ידי יצירה של שפת סמלים המביעה אותו; בעוד שמקור החיוניות אליבא דרבי נחמן הוא לשון הקודש, כשהפן המיני מוחדר רק באמצעות התרגום, המזוהה עם החלום, והמאפשר את יניקת הקליפה. אולם הזיקה בין תפיסותיהם של פרויד ושל רבי נחמן מתבטאת בכך שגם אצל רבי נחמן ניתן לראות את רוח הסערה הטמונה בשפת עכו"ם כמקור חיוניות, כאשר התרגום בחלום מאפשר העלאה ראשונית של המיניות הזו לכיוון של לשון הקודש... 
...במונחיו של פרויד, הכמיהה לעונג מבטאת, מחד גיסא, דחף המניע את האדם להגיע להנאה מקסימאלית; ומאידך גיסא, טבועה באדם המגמה להימנע מכאב ומסבל במהלך חייו, והרדיפה הבלתי מוגבלת אחר העונג עלולה להוביל לסבל רב. במובן זה, הכנסת היצר לשפה מבטאת את הכפפתו למצב של 'פנים בפנים' המתואר בתחילת התורה, קרי להקשר החברתי.
ברגע שהיצריות היא חסרת לשון ומודעות, היא מושכת את האדם לכל עבר. אכן, יש כאן 'רוח סערה'; האדם אמנם נראה סוער, אבל זהו מצב נפשי רדוד, חסר משמעות, וכפי שאמר פרויד, מנוגד לעיקרון המציאות, ולכן לרוב מתפוגג במהירות. לעומת זאת, אם נעלה את היצריות לשפה, בתהליך של ארוטיזציה של השפה עצמה, הרי שהדבר יאפשר את תהליך התיקון. הלשון צריכה להיות חיונית, כלומר שתהיה בה תשוקה. תפקידה אינו ליצור מחסומים וגבולות אלא סינתזה, עד שגם היצר יקבל את מקומו בלשון, ואז תתחולל התענגות שבה האני אינו מנוגד לסביבה. כמדומני ש'שיר השירים' שבמרכזו עומדים דימויי האהבה, ושכדברי ר' עקיבא הנודעים הוא קודש קדשים, הוא דוגמא טובה לתיקון המיניות היכול להתחולל בעזרת השפה.
*
שיח גבולות השפה בהתכתבות שלי עם הסופרת יוכי ברנדס
...וניכר שאת מתגעגעת לצרף את האותיות של גילוי שכינה, באופן שיתכתב עם הישראליות החילונית.
כמיהה שאני מאד מזדהה איתה.
אבל בהקשר הזה גם מסתייג ממנה.

כי החילוני של היום, קשה לזהות אותו עם היהודי הפשוט שהבעש"ט ותלמידיו הפליגו בשבחו, וזיהו בדמותו אוצר של טוב ופשיטות טהורה.
הנה כמה התבטאויות של הבעש"ט ותלמידיו, כפי שעברו במסורת החב"דית:
פשיטות העצמות של עצמות אינסוף ב"ה מתגלה בפשיטות של האיש הפשוט[footnoteRef:4]. [4:  כתר שם טוב, הוספות, סעיף קנ"ד.] 

איש הפשוט הוא כשדה זרועה אשר למטר השמים תשתה מים ותיתן יבולה. והתלמיד חכם הוא כשדה בית השלחין אשר בעליה משקה אותה ולפיו תתן את יבולה. וכמו המצייר שהוא אמן נפלא בציור הנה כל אומנתו הוא כשמצייר את השדה ותבואתה כאשר הם באמת כפי הדר הטבע שהטביע הקב"ה בה. וכל אומן שציורו מתאים יותר אל הטבע יותר הוא גדול באומנתו. וכן הוא באיש הפשוט ובבן תורה: בן תורה כשדה בית השלחין, ויכול להיות שהיבול ממנה הוא טוב יותר מיבול שדה רגילה, אבל הדר הטבע שהטביע הקב"ה – שהוא האמת – הוא בשדה אשר למטר השמים תשתה מים יותר מבית השלחין.[footnoteRef:5] [5:  שם, קנו. ההדגשות שלי.] 

ובשם האדמו"ר הריי"צ מובא, ש"מצווה לפרסם… שהמעלה של האיש הפשוט אין להעריכה"[footnoteRef:6].  [6:  שם, הערה 164.] 


יוכי אני מאד מתרשם ומזדהה עם הגעגוע הסתום, שהוא נשמת אפו של הספר, וכנראה גם של דמותך. 
דמותו של הבעש"ט כמי שידע לשייט בין עולמות שלמעלה עם עולמות שלמטה, היא מראה מקום שעשוי להמתיק קצת את קשיי את הדור הזה.
כי היצמדות לרוח גבוהה מתוך ניתוק וניכור, זו אינה אופציה.
מאידך גיסא וויתור על הרוח לטובת עממיות חברתית, נטולת ממדים של הכנעה, של אימה ויראה, ושל עוצמות ואנרגיות עזות טוטאליות, עלולה להנמכת קומת אדם, ולהתמרת קרבת אלוקים והשראת שכינה בעזות דקדושה, בקצף תרבותי דל קלוריות. 
[אינני מתכוון לפגוע או לזלזל בשום אדם שסולל לדרכו ולנשמתו כלים לגעת בשיח עם היהודי שבו] 
כי בעולמי, אין אמונה בלי להט ומידה של פרישות, ואף קנאות במובן החיובי של המילה. ואין אהבה בלא יראה.

העבודה שלי עם עצמי, איננה לחלן את האינסופי, אלא להרחין ולהעלות את הסופי.
אני כוסף חולם ומתאווה, שהספרים והרוח שמזינים את רוח האדם והיהודי בעת הזאת, יטפחו ויזמינו אינטליגנציה להשיב את הדמויות העתיקות [הבעש"ט כמשל], להיות מושא ואור מקיף לחלומות של כול ילדה וילד.
ברוח חזון נביאים ...והיה אחרי כן אשפוך את רוחי על כל בשר ונבאו בניכם ובנותיכם זקניכם חלומות יחלמון בחוריכם חזיונות יראו...
רק שלענ"ד הוויית חיים כזו, איננה יכולה לשכון באופן ממשי, בלבושים של ישראליות חילוניות. 
כי באורחות החיים העתיקים יש ברכה והארה, שאינם ניתנים להתמרה.
רק שעל רקע של ניוון ואבדן הרוח והלב, מתבקשת  מכולנו, עבודה עם המון לב ואהבת אדם, לאפשר תחייה של השפה ושל הברית עם אלוקים.
הרב שג"ר ע"ה, כשנשרף קשה במלחמת יוה"כ, נדר שאם יזכה שיסירו את החבישות מגופו, הוא ימסור את חייו להסיר את החבישות מהתורה.
ואכן הוא מבשר קול חדש מלא חיוניות אור ותקווה.
העבודה שאני מוסר את כוחותי ונשמתי היא לחדש את התורה, ולהסיר ממנה את הפרצוף הזעוף ואת הדינים הקשים שלעיתים משתלטים על השיח האורתודוכסי, אבל לא להמיר אותה במסורתיות נעימה לא הלכתית ונטולת אנרגיה ממשית.
בשפת מחקר המוח – החלום שלי הוא להעצים את האונה הימנית של החסד, הנשיות, הדמיון והפנטזיה וההתענגות, לתת לו 'אפלייה מתקנת' על רקע ההעצמה מוגזמת של האונה השמאלית של הדין והמלל ועודף מודעות עצמית רפלכטיבית.
זו כנראה אחת מנקודות הוויכוח העמוק בינינו.
אמירה לסיום:
אני הולך ומשתנה עם ההבשלה הפנימית שאני זוכה לה.
גדלתי על ברכי אמירתו המפורסמת של ר' אהרון הגדול מקרלין, שיראה בלא אהבה אינה שלימות אבל אהבה בלי יראה היא לא כלום [גורנישט].
היום אני קצת מסתייג מהדיבור הזה, על אף שתשתיתו משקפת היטב מרבצים קמאיים מאד עמוקים בצורת האמונה שלי.
ויותר מבעבר, אני הולך עם דיבוריו של הרב עמיטל ע"ה, שטען כנגד הראי"ה קוק שלימד שהבית השלישי ייבנה באהבת חינם. 
הרב עמיטל טען, שאחרי השואה מגיע לכול יהודי שיאהבו אותו. זה לא בחינם.
נפלא לשמוע מפליט שואה דיבורים של רחמים וחמלה ולב נשבר לכול יהודי.  
למעלה מהבחנה בין יראה לאהבה.
ה' הטוב יאיר עינינו ויצליח דרכנו.
לפתח אינטליגנציה של מגע רך וחומל לכול יוצר נוצר.
כמענה ממשי להשבת והחייאת שיעור קומת אדם.
בידידות
יאיר דרייפוס















